RESOLUCIÓN do 27 de abril de 2004 pola que se convoca un curso de especialización sobre actualización en técnicas de adestramento e veterinaria canina.
ACADEMIA GALEGA DE SEGURIDADE — III. OUTRAS DISPOSICIÓNS — 04/05/2004

Dentro dos programas de actividades que a Academia Galega de Seguridade ten previsto realizar no ano 2004, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración dun curso de especialización sobre actualización en técnicas de adestramento e veterinaria canina, que deberá desenvolverse de acordo coas seguintes bases:
Primeira.-Obxectivos.
Que os guías dos cans de rescate e salvamento adquiran uns coñecementos de conduta e aprendizaxe que lle permitan formar un equipo co seu can que posibilite a súa participación en eventos de busca e salvamento de persoas desaparecidas.
Así mesmo adquiran coñecementos básicos e boas prácticas no manexo veterinario dos cans, como animais que precisan duns coidados na alimentación e primeiros auxilios.
Segunda.-Destinatarios.
Persoal de protección civil que sexa parte integrante de grupos formais que se dedican á función de busca e salvamento de persoas desaparecidas e que realizasen o curso de 2º nivel de adestramento de cans de rescate e guías, antes das datas do comezo deste curso.
Terán que contar cun exemplar canino con condicións de sociabilidade, suficiente instinto de cobro ou presa e a ser posible sen condicionamentos previos, e que superen unha proba de aptitude para o traballo que se pretende.
Terceira.-Desenvolvemento.
1. Prazas: o número de prazas ofertadas para este curso é de 15.
2. Duración e data: o curso desenvolverase durante os días 24, 25, 26, 27, 28 e 29 de maio de 2004, en xornada de mañá e tarde, cunha duración de 40 horas.
O horario será o seguinte: de 9.00 a 14.00 horas e de 16.00 a 20.00 horas.
3. Lugar: o curso celebrarase na Academia Galega de Seguridade, sita na avda. da Cultura s/n, 36680 A Estrada (Pontevedra).
Cuarta.-Solicitudes e prazo de inscrición.
1. A inscrición dos participantes será totalmente gratuíta.
2. O persoal que desexe participar neste curso deberá presentar, cuberta á máquina ou con letra moi clara, a instancia que figura no anexo.
3. O prazo para a presentación de instancias rematará o día 20 de maio de 2004.
4. As instancias deberán vir asinadas polo presidente da agrupación e seladas, e no caso de haber máis dunha solicitude da mesma agrupación, relacionalas en orde prioritaria. Este será requisito indispensable para ser admitido no curso.
5. As instancias deberán enviarse por correo, fax, etc., á sede da Academia Galega de Seguridade: avenida da Cultura, s/n, 36680 A Estrada; fax: 986 59 09 88 ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
Nel trataranse os seguintes temas:
1. Adestramento de rescate canino:
a) Protocolo de actuación. Plans de intervención.
b) Análise técnica do comportamento canino durante a busca.
c) Descrición ambiental da área de intervención.
d) Técnicas de conduta.
e) Técnicas de reforzamento.
f) Prácticas.
2. Veterinaria canina:
a) Anatomía.
b) Etoloxía.
c) Fisioloxía.
d) Coidado dun animal de traballo: adestramentos. Alimentación. Traballo.
e) Primeiros auxilios:
-Parada cardiorespiratoria.
-Shock.
-Hipotermia e conxelación.
-Torsión de estómago.
-Golpe de calor.
-Fracturas.
-Queimaduras.
-Feridas.
-Intoxicacións.
-Prácticas.
Sexta.-Relación de admitidos.
A relación de participantes admitidos para a realización do curso exporase no taboleiro de anuncios da Academia Galega de Seguridade, sen prexuízo da oportuna notificación aos seleccionados, con antelación á celebración do curso. Tamén poden confirmar a súa asistencia chamando ao teléfono 986 59 00 21.
Sétima.-Certificado de asistencia e aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa participación continuada a el, e superen as correspondentes probas de coñecementos.
Oitava.-Modificacións.
A Academia Galega de Seguridade poderá modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 27 de abril de 2004.
Juan José Fariñas-Ferro Rodríguez
Director xeral da Academia Galega de Seguridade